	

	       

[image: ]
	
[bookmark: _Hlk166676252]Образец d.3.1

МИНИСТЕРСТВО НА ОКОЛНАТА СРЕДА И ВОДИТЕ
Главна дирекция „Оперативна програма „Околна среда“ – Управляващ орган на Програма „Околна среда“ 2021-2027 г. (ПОС 2021-2027 г.)
			

Постъпили въпроси от заинтересовани лица и разяснения на УО по тях, по процедура чрез подбор „Информационни кампании - Биологично разнообразие“ по приоритет „Биологично разнообразие“ на Програма „Околна среда“ 2021-2027 г.

	№
	Данни на подателя
Име/Наименование
	Дата на получаване
	Въпрос
	Отговор на УО на ПОС 2021-2027 г.

	1.
	eco.calm2020@gmail.com
	26.06.2026 г.
	Уважаеми госпожи и господа,
На основание раздел 26 от Условията за кандидатстване отправяме искане за разяснение по приложимия режим на държавни/минимални помощи, уреден в раздел 16 от Условията.
В раздел 16 са предвидени два режима, разпределени според вида на бенефициента. За общините – кандидати/партньори се прилага режим „непомощ“ (т. 16.1.1), с мотива, че те действат при упражняване на публична власт по смисъла на т. 17 от Известието на Комисията относно понятието за държавна помощ (2016/C 262/01), доколкото опазването на биологичното разнообразие е сред правомощията им по чл. 10, ал. 1, т. 6 и чл. 15, ал. 1, т. 5 от ЗООС. За юридическите лица с нестопанска цел (ЮЛНЦ) и техните клонове – кандидати/партньори, обаче, се прилага хоризонтално режим „минимална помощ“ по Регламент (ЕС) 2023/2831 (т. 16.2.1), тоест те се третират като „предприятия“ по смисъла на чл. 107, параграф 1 ДФЕС.
Молим за разяснение доколко това хоризонтално третиране е съвместимо с функционалния, обвързан с дейността подход към понятието „предприятие“. Съгласно постоянната практика на Съда на ЕС (Höfner и Elser, C-41/90 и др.) и Известието на Комисията, предприятие е всеки субект, който извършва икономическа дейност, независимо от правния му статут и начина на финансиране, като квалификацията се определя от естеството на конкретната дейност, а не от вида на субекта (т. 10 от Известието). Нестопанската цел сама по себе си е без значение (т. 9 от Известието). Икономическа е дейността, която се състои в предлагане на стоки или услуги на пазар (т. 12 от Известието). Същевременно липсата на публичновластнически характер на дейността не я прави автоматично икономическа – между двете категории стои трета: дейности, които не са икономически, защото не се предлагат на пазар, дори когато не съставляват упражняване на публична власт.
В самия раздел 16 от Условията изрично е посочено, че всички изработени информационни материали ще бъдат общодостъпни и предоставяни безвъзмездно, а всички провеждани събития ще бъдат общодостъпни и за участие в тях няма да се изискват такси или други плащания. При това положение ЮЛНЦ-бенефициентът не предлага услуга на пазар срещу възнаграждение: липсват възмездност, пазар и конкуренция за предоставянето на самата кампания. Дейността се извършва в чужд публичен интерес, в изпълнение на стратегически и планови документи в сектора.
С оглед на изложеното отбелязваме, че общината и ЮЛНЦ извършват по съдържание една и съща дейност – безвъзмездна разяснителна кампания за биологичното разнообразие – с една и съща цел и с еднакъв безвъзмезден характер на резултатите. Доколкото квалификацията се определя от естеството на дейността, а не от извършителя, не става ясно на какво основание една и съща по същество дейност е неикономическа, когато се извършва от община, и икономическа, когато се извършва от ЮЛНЦ.
Отбелязваме също, че реалният икономически елемент – възлагането на изработка на материали, събития, излъчвания и други доставки и услуги с пазарна стойност – вече е уреден на ниво изпълнители: чрез режим „непомощ“ при състезателни, прозрачни, недискриминационни и безусловни процедури (т. 16.1.2) и чрез режим „минимална помощ“ при възлагане без такива процедури (т. 16.2.2). Следователно икономическият слой е адресиран там, където възниква, и допълнителното налагане на de minimis върху самото ЮЛНЦ-бенефициент, чиято дейност на негово ниво е безвъзмездна, изглежда като дублиране на предпазливост.
Във връзка с горното молим за следните разяснения:
1. Какво е правното основание една и съща по съдържание, безвъзмездна и общодостъпна дейност да се квалифицира като неикономическа за общините (режим „непомощ“) и като икономическа за ЮЛНЦ (режим „минимална помощ“)?
2. Извършил ли е Управляващият орган преценка, обвързана с естеството на дейността, дали провеждането от ЮЛНЦ на безплатни, общодостъпни информационни кампании съставлява предлагане на услуги на пазар по смисъла на т. 12 от Известието на Комисията?
3. Допуска ли Управляващият орган ЮЛНЦ – кандидат/партньор да докаже, че конкретната финансирана от него дейност е неикономическа, и на това основание да попадне под режим „непомощ“, без да изразходва своя таван по de minimis от 300 000 евро за три години на ниво „едно и също предприятие“?
	
В изпълнение на разпоредбата на чл. 26, ал. 8 от Закона за управление на средствата от Европейските фондове при споделено управление (ЗУСЕФСУ), Управляващият орган на ПОС 2021-2027 г. предоставя по-долу разяснения по поставените въпроси по отношение на условията за кандидатстване по процедура № BG16FFPR002-3.024. Дадените разяснения са задължителни за всички кандидати, отнасят се единствено до условията за кандидатстване по процедура BG16FFPR002-3.024 и не следва да се считат като становище относно качеството на конкретно проектно предложение.   
Поставените от вас въпроси № 1 и 2 не съдържат искане за разяснения, които да имат отношение към начина на прилагане на раздел 16 от условията за кандидатстване по процедурата, поради което такива не могат да бъдат предоставени. В Приложение № 5 към Заповед № РД-ОП-47/23.06.2026 г. на Ръководителя на Управляващия орган на Програма „Околна среда“ 2021-2027 г., с която са утвърдени документите по чл. 26, ал. 1 от Закона за управление на средствата от Европейските фондове при споделено управление  (ЗУСЕФСУ) по процедурата е уточнено, че за общините (кандидати и партньори) приложение намира „режим непомощ“, предвид правомощията на кметовете на общини, уредени в Закона за опазване на околната среда. Уточнено е също, че ЮЛНЦ не попадат в тази категория и съответно по отношение на тях не може да се обоснове изпълнение на публични правомощия. Съгласно посоченото в този документ, проектните дейности на общините (кандидати и партньори) по организиране и провеждане на събития, разработване на информационни материали и др. за повишаване на осведомеността на населението за биологичното разнообразие и заплахите за него в целевата територия на МИГ, ще бъдат възлагани на изпълнители по един от следните начини: 
- посредством провеждането на състезателни, прозрачни, недискриминационни, при което подпомагането не представлява държавна помощ, или
 - без провеждането на такива процедури, при което подпомагането на ниво изпълнители ще представлява минимална помощ.  
В този смисъл, така описаните дейности имат характера на икономически. В Приложение № 5 към Заповед № РД-ОП-47/23.06.2026 г. са описани процедурните стъпки, предприети от Управляващия орган, по съгласуване на проектите на документи по чл. 26, ал. 3 от ЗУСЕФСУ с министъра на финансите за съответствие с правилата за държавни помощи. Обърнато е внимание и на същността на елемента „предимство“ по смисъла на правилата за държавни помощи като е направено уточнението, че наличието на обявени процедури, отговарящи на тези изисквания (напр. по реда на Закона за обществените поръчки) е доказателство за икономическия характер на съответната дейност.
Предвид гореизложеното, по въпроси № 1 и 2 Управляващият орган е изложил относимите факти и обстоятелства в раздел 16 от условията за кандидатстване по процедурата и в съответните приложения към Заповед № РД-ОП-47/23.06.2026 г. 
По отношение на въпрос № 3, следва да се има предвид, че разпоредбата на чл. 26, ал. 3 от ЗУСЕФСУ задължава Управляващия орган на програмата да съгласува проектите на документи за съответната процедура с министъра на финансите за съответствие с приложимите правила за държавните помощи, преди тяхното утвърждаване. Предвид посочената нормативна уредба и извършеното съгласуване с министъра на финансите, в качеството му на компетентен орган в областта на държавните помощи на национално ниво, промяна на приложимия режим от „минимална помощ“ на „непомощ“ на ниво проектно предложение не е допустима.

	2.
	obshtina.shabla2020@gmail.com
	01.07.2026 г.
	Уважаеми дами и господа,

Във връзка с подготовката на проектно предложение по процедурата за предоставяне на безвъзмездна финансова помощ за изпълнение на информационни кампании по Приоритет „Биологично разнообразие“ на Програма „Околна среда“ 2021–2027 г., моля за разяснение по следния въпрос:

Необходимо ли е информационната кампания да обхваща всички видове и местообитания, предмет на опазване на територията на съответната Местна инициативна група (МИГ), или е допустимо проектното предложение да бъде тематично фокусирано върху определени видове и/или местообитания, които са характерни за територията на МИГ, при условие че са постигнати целите на процедурата за повишаване на обществената осведоменост?

С уважение,
Община Шабла
	В указания, утвърдени със Заповед №  РД-ОП-13/24.02.2025 г. на Ръководителя на Управляващия орган на ПОС 2021-2027 г. са посочени условията и параметрите на допълващото финансиране от Програма „Околна среда“ 2021-2027 г. за изпълнение на стратегии по подхода ВОМР. На базата на тези указания са разработени съответните стратегии от страна на местните инициативни групи (МИГ), одобрени по реда на Постановление № 494 на МС от 30.12.2024 г. за определяне на правила за прилагане на подхода "Водено от общностите местно развитие" за периода 2021 – 2027 г. /ПМС № 494/2024 г./. 
Предвидената финансова подкрепа за  изпълнение на подхода ВОМР в сектор „Биологично разнообразие“ цели да се повиши осведомеността относно биологичното разнообразие и заплахите за него в целевата територия на съответния МИГ. Предвидените мерки трябва да отговарят на идентифицираните нужди и потребности на целевите групи в териториалния обхват на съответната МИГ, произтичащи от анализа при подготовката на стратегиите за местно развитие.  Такива заплахи могат да бъдат, но не се ограничават единствено до: бракониерство, използване на забранени методи и средства за лов и превенция от хищници, инвазивни видове, незаконна търговия със защитени видове и др. В този смисъл  информационната кампания трябва да е насочена към проблеми които застрашават видовете и местообитанията на територията на МИГ. Кандидатът обосновава в проектното си предложение изборът на дейностите насочени към определени видове и местообитания съгласно идентифицираните заплахи.

	3.
	minkrum@abv.bg
	03.07.2026 г.
	Уважаеми дами и господа,
Моля за разяснение по Насоките за кандидатстване по процедура BG16FFPR002-3.024 „Информационни кампании – Биологично разнообразие“.

В случай, че на територията на една местна инициативна група (МИГ) има две или повече допустими общини, които желаят да реализират самостоятелни информационни кампании, допустимо ли е всяка община да подаде отделно проектно предложение като самостоятелен кандидат? 
Или по процедурата е допустимо да бъде подадено само едно проектно предложение за територията на съответната МИГ, което да обхваща цялата територия и всички общини в нейния обхват?
Молим за разяснение, тъй като от Насоките не става еднозначно ясно дали е налице ограничение за броя на проектните предложения на територията на една МИГ.

Благодарим предварително за съдействието!
	
В точка 13.2. от Условията за кандидатстване изрично е подчертано:
„Дейностите и допълващото финансиране по приоритет „Биологично разнообразие“ на ПОС 2021-2027 г. трябва да са включени в одобрена Стратегия за ВОМР и да са за цялата територия на МИГ“. 
Също така, в раздел 21 от Условията за кандидатстване е подчертано, че „Един кандидат може да подаде само 1 проектно предложение за територията на един МИГ, като кандидат или като партньор.
Следва да се има предвид обаче, че независимо колко проектни предложения са подадени за територията на 1 МИГ, ще бъде класирано и съответно финансирано само 1 проектно предложение.

	4.
	zornitsa.bogdanova@abv.bg
	23.07.2026 г.
	Допустимо ли е читалище да е кандидат или партньор по процедурата?
	В раздел 11 от Условията за кандидатстване по процедурата читалищата не са упоменати изрично като допустими кандидати, посочени са като допустими кандидати - общини от състава на съответната МИГ с одобрени Стратегии за ВОМР за периода 2021-2027 г., включващи дейности в сектор „биологично разнообразие“;   юридически лица с нестопанска цел които следва:
- да бъдат вписани в регистъра на юридическите лица с нестопанска цел, като от устава/учредителния акт на организацията е видно, че поне една от нейните цели е свързана със защита/опазване на околната среда; и
- да са определени за извършване на общественополезна дейност по смисъла на Закона за юридическите лица с нестопанска цел (ЗЮЛНЦ); 
- да са регистрирани най-малко 12 месеца, предхождащи месеца, в който е подадено проектното предложение; 
- да бъдат със седалище и адрес на управление в община от състава на съответната МИГ с одобрена Стратегия за ВОМР за периода 2021-2027 г., включващи дейности в сектор „Био-логично разнообразие“; клонове на ЮЛНЦ, които следва:
- да са вписани в регистъра на юридическите лица с нестопанска цел със седалище и адрес на управление на територията на община от състава на МИГ с одобрена Стратегия за ВОМР за периода 2021-2027 г., включваща дейности в сектор „биологично разнообразие“; 
- да са регистрирани най-малко 12 месеца, предхождащи месеца, в който е подадено проектното предложение;
- ЮЛНЦ, към което принадлежи клонът, да е определено за извършване на общественополезна дейност по смисъла на ЗЮЛНЦ, да е регистрирано най-малко 12 месеца, предхождащи месеца, в който е подадено проектното предложение и от устава/учредителния акт на ЮЛНЦ, към което принадлежи клонът, да е видно, че поне една от целите на ЮЛНЦ е свързана със защита/опазване на околната среда. 
В раздел 12 от Условията за кандидатстване по процедурата относно допустими партньори е посочено, че е  допустимо партньорство между субектите, посочени като допустими кандидати.
Ако читалището отговаря на горепосочените условия   е допустим кандидат/партньор.

	5. 

	future_tr@abv.bg
	10.08.2026 г.
	Здравейте, изработените като част от пътуващи изложби информационни пана, могат ли след приключване на пътуващата фаза да бъдат експонирани на съществуващи информационни точки по туристически маршрути, без изграждане на нова инфраструктура и СМР.
Благодарим!

	Съгласно раздел 13 „Дейности, допустими за финансиране“, т.13.2 от Условията за кандидатстване, изработването на информационни пана е допустимо за финансиране. Използването им за повишаване на  осведомеността на населението е сред основните цели на процедурата и съответно експонирането им на информационни точки по туристически маршрути е допустимо, като следва да се има предвид, че изграждане на нова инфраструктура и СМР за това експониране е недопустимо за финансиране.

	6.
	foundationprojecta@gmail.com
	10.08.2026 г.
	Въпрос относно определяне и отчитане на индикатор „Лица, които пряко ще бъдат обхванати от резултатите от  проекта“ по процедурата 

Уважаеми Дами и Господа, 
Моля да потвърдите, че при определяне на стойността на индикатора „Лица, които пряко ще бъдат обхванати от резултатите от  проекта“ на етап кандидатстване, както и на източниците на информация - при отчитане, е допустимо в целевата стойност да се предвиди не само броят на участниците в събития (кръгли маси, работни срещи, пресконференции, информационни дни, алтернативни форми на включване като  пърформанси, уъркшопи и др.), доказан чрез присъствени списъци, но и броят на лицата, чиято осведоменост е повишена чрез останалите допустими дейности по процедурата. Ще се приеме ли броят на индивидуалните потребители, до които е достигнала информацията, и съответно се явяват обхванати и ползващи резултатите от проекта, да бъде доказан по някой от следните начини (изброяването не е изчерпателно):
- За онлайн публикации и изработка на интернет сайтове - справки от електронни инструменти за уеб анализ като: статистическа справка за броят уникални потребители (посетители) на интернет сайт/онлайн информационен портал, за определен период; справка за броя индивидуални потребители - слушатели или зрители, на онлайн медии (радио или телевизия), справка за общ брой индивидуални потребители, които са видели публикацията поне веднъж (преглеждания) и ангажираността (реакции, коментари, споделяния) на публикации в социални мрежи;
- За изложби на закрито в училища или обществени сгради - списъци на посетители на изложби на закрито или справки за броя ученици в определено учебно заведение / служители в определена институция / обитатели на определена сграда, в които е разположена експозицията;  
- За информационни и рекламно-информационни материали - списъци за отчитане на раздадени материали; 
- За публикации в печатни медии - справка за тиража на изданието. 
Моля да вземете предвид, че мярката се прилага в изпълнение на одобрени стратегии за ВОМР с допълващо финансиране от ПОС 2021-2027, в които, при  разработването на формулярите, по-голямата част от МИГ са определили стойността на индикатора „лица, които пряко ще бъдат обхванати от резултатите от проекта“ на база всички възможни методи за разпространение на информацията, съобразно допустимите дейности по мярката, а не единствено на база броя участници в събития.  Също така, моля да отчетете, че дигиталните канали са най-предпочитания и използван начин за информиране от младите хора и активното население, поради тяхната достъпност, бързина и интерактивност, както и че съществуват обективни технически методи за измерване на броя на лицата, до които е достигнала информацията в тях.
	
В раздел 6 от Условията за кандидатстване са посочени целите и очакваните резултати от процедура  BG16FFPR002-3.024, като за цел е посочено „повишаване на осведомеността на населението за биологичното разнообразие и заплахите за него в целевата територия на МИГ“, а за очаквани резултати е посочено  „лица, обхванати и информирани относно биологичното разнообразие и заплахите за него в целевата територия на МИГ“. В раздел 13 от Условията за кандидатстване, в т.13.2  са посочени дейности чрез които  ще се постигне целта на процедурата и очакваните резултати. Кандидатите следва да докажат, че с предвидените дейности в проектните си предложения  ще се постигне повишаване на осведомеността на населението на съответния МИГ относно биологичното разнообразие. Аналогично, при отчитане на планираните дейности, следва да се докаже колко лица са обхванати и информирани относно биологичното разнообразие и заплахите за него.

	7.
	office@viapontica.org
	12.08.2026 г.
	Уважаеми госпожи и господа,

Във връзка с подготовката на проектно предложение по процедура № BG16FFPR002-3.024 „Информационни кампании – биологично разнообразие" молим за разяснение по прилагането на критерий 3 „Капацитет на кандидата" от Техническата и финансова оценка, във връзка със следния текст от раздел 21 „Ред за оценяване на проектните предложения" на Условията за кандидатстване:

„Предмет на оценка по критерий 3 от ТФО е опитът на кандидата или партньора в комуникационни/информационни/разяснителни кампании в сектор „биоразнообразие", съответно опит в проекти, финансирани от фондове или инструменти на Европейския съюз, международни организации или други външни източници, изпълнени/изпълнявани ЕДИНСТВЕНО на територията на община от състава на съответната МИГ с одобрена Стратегия за ВОМР за периода 2021-2027 г., включващи дейности в сектор „биологично разнообразие", за чието изпълнение се кандидатства.“

Фактическа хипотеза: Кандидатът — юридическо лице с нестопанска цел, допустимо по раздел 11.2 от Условията за кандидатстване, със седалище и адрес на управление в населено място от целевата територия на съответната МИГ — има изпълнен (приключил) проект, попадащ в обхвата на изискванията на критерий 3 от ТФО, финансиран по Националния план за възстановяване и устойчивост. Проектът включва изпълнена комуникационна/информационна кампания в сектор „биоразнообразие“ и е изпълняван на територията на две общини, както следва: на територията на с. Маринка, община Бургас — населено място, попадащо непосредствено в целевата територия на съответната МИГ с одобрена Стратегия за ВОМР за периода 2021–2027 г., за чието изпълнение ще се кандидатства — и на територията на гр. Черноморец, община Созопол, която не е от състава на МИГ. Тоест проектът е изпълняван включително пряко на територията, на която се прилага одобрената Стратегия за ВОМР, но неговият общ териториален обхват е по-широк от територията на общините от състава на МИГ.

Въпрос 1: Ще бъде ли признат този опит при оценката по критерий 3 от ТФО, или биха били присъдени 0 точки, тъй като териториалният обхват на изпълнения проект — независимо че включва пряко целевата територия на МИГ — е по-широк от заложеното в цитирания текст изискване проектите да са изпълнени/изпълнявани ЕДИНСТВЕНО на територията на община от състава на съответната МИГ?

Въпрос 2: Прилага ли се цитираното териториално изискване към всички точкови нива по критерий 3 от ТФО (30 т., 20 т., 10 т. и 5 т.), включително при преценката на управленския опит по проекти, финансирани от фондове или инструменти на Европейския съюз, международни организации или други външни източници, или същото се отнася само до опита в комуникационни/информационни/ разяснителни кампании в сектор „биоразнообразие“?

Обръщаме внимание, че в критериите и методиката за оценка по раздел 22 от Условията за кандидатстване, одобрени от Комитета за наблюдение на ПОС 2021–2027 г., включително във формулировките на отделните точкови нива по критерий 3 от ТФО, подобно териториално ограничение на признавания опит не се съдържа — то фигурира единствено в разяснителния текст на раздел 21. Молим за еднозначно потвърждение дали при оценката по критерий 3 от ТФО опитът на кандидата и партньора се оценява съгласно формулировките на точковите нива по раздел 22, или спрямо тях се прилага и допълнителното териториално изискване по раздел 21 проектите да са изпълнени/изпълнявани ЕДИНСТВЕНО на територията на община от състава на съответната МИГ.

Предварително благодарим за разяснението.
	

В изпълнение на разпоредбата на чл. 26, ал. 8 от Закона за управление на средствата от Европейските фондове при споделено управление (ЗУСЕФСУ), Управляващият орган на ПОС 2021-2027 г. предоставя по-долу разяснения по поставените въпроси по отношение на условията за кандидатстване по процедура 
№ BG16FFPR002-3.024. Дадените разяснения са задължителни за всички кандидати, отнасят се единствено до условията за кандидатстване по процедура BG16FFPR002-3.024 и не трябва да се считат за становище относно качеството на конкретно проектно предложение.    
По отношение на въпрос № 1 следва да се има предвид, че доказването на опит по критерий № 3 от ТФО е предмет на оценка, съгласно раздел 21 и раздел 22 от Условията за кандидатстване. В раздел 21 са дадени пояснения, които трябва да бъдат взети предвид от оценителната комисия при извършването на оценката по съответните критерии, заложени в раздел 22. Съгласно предвиденото в раздел 21 от условията за кандидатстване, по критерий 3 от ТФО, предмет на оценка е опитът на кандидата или партньора при изпълнението на комуникационни/ информационни/разяснителни кампании и проекти, финансирани от фондове или инструменти на Европейския съюз, международни организации или други външни източници, на територията на община от състава на съответната МИГ с одобрена Стратегия за ВОМР за периода 2021-2027 г., включващи дейности в сектор „биологично разнообразие“, за чието изпълнение се кандидатства. Наличието на такъв ще доведе до присъждане на съответния брой точки по критерий 3 от ТФО. В този смисъл, за опит, придобит от кандидата и партньора единствено при изпълнение на кампании и проекти извън територията на община от състава на съответния МИГ, няма да бъдат присъждани точки по посочения критерий.  





По отношение на въпрос № 2, ви информираме, че утвърдените условия за кандидатстване са задължителни в своята цялост. Проектните предложения се разглеждат и оценяват в съвкупност по двата раздела – раздел 21 и раздел 22 от условията за кандидатстване.

	8.
	plamen.k.apostolov@gmail.com
	12.08.2026 г.
	Във формуляра за кандидатстване в полето „Местонахождение (Място на изпълнение на проекта)“ единствената опция е да се посочи град от съответната територия. Доколкото се очаква дейностите да обхващат територията на поне 1 община, особено ако те са интерактивни, моля, УО да извърши съответните корекциите във формуляра, за да може да се избира направо конкретна община (една или повече) или да даде насоки, при дейности обхващащи цялата община, следва ли да се посочват/избират всички населени места в нея?

С уважение,
П. Апостолов
	Съгласно раздел 5 „Териториален обхват“ от условията за кандидатстване, като такъв е посочена територията на РБългария, общини и населени места от МИГ с предвидено допълващо финансиране от ПОС 2021-2027 г. по Приоритет „Биологично разнообразие“ в шестте региона на планиране от ниво NUTS 2. В тази връзка, във Формуляра за кандидатстване е заложено най-ниското възможно и приложимо за процедурата ниво - „населено място“. По този начин е отчетено обстоятелството, че в състава на МИГ може да бъде включена както община в нейната териториална цялост, така и части от община или групи общини, т.е. могат да бъдат включени и само някои населени места от територията на една община.
В случай че дейностите по информационните кампании са обосновани и предвидени за всяко населено място от община/общини от състава на съответна МИГ, то във Формуляра за кандидатстване - Основни данни, Местонахождение (Място на изпълнение на проекта), трябва да се изберат поотделно всичките населени места.

	9. 
	oba_tv@abv.bg
	12.08.2026 г.
	1. Обосновка на проектното предложение (т. 24.12)

В условията за кандидатстване по процедура BG16FFPR002-3.024 „Информационни кампании – биологично разнообразие“, т. 24.12 предвижда единствено представяне на „други документи, при необходимост“, без конкретно изискване за отделна Обосновка на проектното предложение с посочено минимално съдържание (за разлика от аналогичната точка в процедурата за отпадъци). Молим да потвърдите дали за процедурата за биологично разнообразие не се изисква представянето на отделен документ „Обосновка на проектното предложение“ с конкретно съдържание, или такова изискване съществува в друга част от условията/приложенията, която не сме успели да идентифицираме.



2. Критерий 3 от Техническата и финансова оценка (0 точки при липса на опит)

В условията за кандидатстване по процедура BG16FFPR002-3.024 „Информационни кампании – биологично разнообразие“, Критерий III от Техническата и финансова оценка предвижда, че при липса на опит на кандидата/партньора едновременно в комуникационни кампании в сектор „биоразнообразие“ и в управление на проекти с външно финансиране, се присъждат 0 точки, което автоматично изключва проекта от финансиране. Молим да потвърдите дали аналогично правило (0 точки = автоматичен отказ от финансиране при определен критерий от ТФО) съществува и в условията за кандидатстване по процедура BG16FFPR002-2.009 „Информационни кампании – битови отпадъци“, и ако да – какви са точните условия за неговото прилагане.

3. Предварително плащане на договора за подготовка на проектното предложение

Условията за кандидатстване допускат Дейност 1 (Подготовка на проектното предложение) да бъде изпълнена изцяло преди подаването на проектното предложение, като се посочват началната и крайната дата на изпълнение и номерът на сключения договор. Молим да потвърдите дали се изисква договорът с избрания изпълнител за тази дейност да бъде и платен към датата на подаване на проектното предложение, или е достатъчно договорът да е сключен и изпълнен (работата – приета с приемо-предавателен протокол), като плащането да се извърши на по-късен етап, включително след одобрение на проекта и/или чрез бюджета по самия проект.








4. Максимална стойност на проект
В случай че в одобреното допълващо финансиране на Стратегия за ВОМР на МИГ е определен по-нисък максимален размер на финансиране за проектно предложение, а в Условията за кандидатстване по процедурата е посочен максимален размер от 51 129.19 евро, с коя стойност следва да се съобрази общината при подготовката и подаването на проектното си предложение?
С други думи, следва ли да се прилага максималният размер, определен в допълващото финансиране на Стратегията за ВОМР на съответната МИГ, или максималният размер, посочен в Условията за кандидатстване по процедурата?

	

По отношение на въпрос № 1, ви информираме, че в условията за кандидатстване по процедура  BG16FFPR002-3.024 няма посочено изрично изискване за представянето на отделен документ „Обосновка на проектното предложение“. Кандидатът разполага с възможност да представи по своя преценка документи, спомагащи за обосновката на необходимостта от изпълнение на проектното предложение, съгласно предвиденото в точка 24.12. от раздел 24 на условията за кандидатстване. 



По отношение на въпрос № 2, следва да подадете искане за разяснение по конкретната процедура BG16FFPR002-2.009, по реда на чл. 26, ал 8 от Закона за управление на средствата от Европейските фондове при споделено управление.













По отношение на въпрос № 3,  обръщаме внимание, че условията за кандидатстване не съдържат изискване към датата на подаване на проектното предложение кандидатът да е извършил всички плащания по сключен от него договор за подготовка на проекта. Съгласно т. 13.1 от раздел 13 на Условията за кандидатстване, допустими за финансиране са дейностите за подготовка на проектно предложение. В случай че кандидатът извърши разходи за дейности по 13.1 преди подаването на проектното предложение, същите ще му бъдат възстановени, при условие, че отговарят на изискванията, посочени в  т. 14.2 и т. 14.3.2 от раздел 14 от условията за кандидатстване и на условията, заложени в административния договор за предоставяне на безвъзмездна финансова помощ. 

По въпрос № 4: Съгласно посоченото в т. 13.2 на раздел 13 от условията за кандидатстване, дейностите и допълващото финансиране по приоритет „Биологично разнообразие“ на ПОС 2021-2027 г. трябва да са включени в одобрена Стратегия за ВОМР и да са за цялата територия на МИГ. В раздела е посочено, че е допустима промяна на дейностите спрямо заложените в одобрената стратегия, но само в рамките на допустимите дейности по процедурата и ако към стратегията има приложение за допълващо финансиране по приоритет „Биологично разнообразие“ на ПОС 2021-2027 г. В този смисъл, промяната на дейностите при спазване на посочените изисквания би могла да доведе до увеличаване на размера на допълващото финансиране, определено в приложението към одобрената стратегия за ВОМР. 
При извършването на оценка по критерий 4 от етап „Административно съответствие и допустимост“ (АСД) се извършва проверка в публичния модул на ИСУН дали проектното предложение е за територията на община/общини от МИГ с одобрена стратегия за ВОМР с приложение към нея за допълващо финансиране от ПОС 2021-2027 г. по приоритет „Биологично разнообразие“. В допълнение, при извършването на оценка по критерий 5 от АСД се проверява дали исканата безвъзмездната финансова помощ е в размер на не повече от 100 000 лв. с ДДС, (51 129,19 евро) като тя се отнася само за допустими разходи. В тази връзка, предмет на оценка, съгласно условията за кандидатстване, е наличието на одобрена стратегия за ВОМР с приложение към нея за допълващо финансиране от ПОС 2021-2027 г. по приоритет „Биологично разнообразие“ и ненадхвърлянето на максималния размер на безвъзмездната финансова помощ за едно проектно предложение от 100 000 лв. с ДДС 
(51 129,19 евро). 

	10.
	obshtina_zemen@abv.bg
	14.08.2026 г.
	Уважаеми госпожи и господа,

Съгласно раздел 12 „Допустими партньори“ от Условията за кандидатстване по процедура BG16FFPR002-3.024 „Информационни кампании – биологично разнообразие“:

„Допустимо е партньорство между субектите, посочени като допустими кандидати.

За да е допустим партньорът, той трябва да отговаря на изискванията за кандидат по раздел 11 на условията за кандидатстване.“

 Във връзка с посоченото моля за разяснение относно следното:

 1. Когато територията на МИГ включва населени места от две или повече общини и кандидат по процедурата е една от общините от състава на МИГ, допустимо ли е кандидатът да планира и изпълнява проектни дейности на територията на всички населени места от съответната МИГ, включително на територията на другата община/останалите общини от състава на МИГ, без същите да участват като партньори по проекта?
Или в случаите, когато проектните дейности обхващат и населени места от друга община от състава на същата МИГ, тази община задължително следва да бъде включена като партньор, независимо че кандидатът по проектното предложение е община?

 
2. В случай че в посочената хипотеза участието на другата община/останалите общини като партньори е задължително, моля да потвърдите дали за формализиране на партньорството между общините следва да бъдат представени решения на съответните общински съвети от територията на съответния МИГ за одобряване на партньорството, както и подписано споразумение за партньорство между общините.
	
По отношение на въпрос № 1 следва да се има предвид, че в условията за кандидатстване по процедура BG16FFPR002-3.024 е изрично посочено, че дейностите и допълващото финансиране по приоритет „Биологично разнообразие“ на ПОС 2021-2027 г. трябва да са за цялата територия на МИГ. Същите следва да са съобразени със заплахите за биологичното разнообразие в целевата територия, посочени в публично достъпни документи.

Когато територията на МИГ включва населени места от две или повече общини, същите следва да бъдат привлечени като партньори, когато е предвидено една или повече дейности от проекта да се изпълняват в територията на съответната община и не е задължително, ако по проекта само се привлича население на общината.









По въпрос № 2: Съгласно т. 24.3. от раздел 24 на условията за кандидатстване, задължителен изискуем документ е подписаното споразумение за партньорство, когато такова е налице. В същата точка е уточнено, че при кандидат и/или партньор - община се представя и Решение на съответния Общински съвет за одобрение на партньорството. В случай че в крайния срок за подаване на проектни предложения не е предвидена сесия на Общинския съвет, е допустимо Решението и споразумението за партньорство да бъдат представени по време на оценката. Така формулираното изискване се отнася както до кандидатите, така и до партньорите – общини.  

	11.
	lagkostinbrodsvoge2019@gmail.com
	19.08.2026 г.
	Предвид факта, че разработваме проектно предложение предвиждащо единствено онлайн събития и мобилно приложение, правилно ли е разбирането ни, че са неприложими описаните изисквания в подточка а/б/в/, раздел „План за изпълнение“ дейности по проекта в Приложение 1 „Указания за попълване на формуляр за кандидатстване в ИСУН“. 
В случай, че изискването е задължително за всички проекти, моля да поясните какво се има предвид под „тях“ в подточка „а“.
Предварително благодаря!
	Посочените в приложение № 1 към Условията за кандидатстване по процедура BG16FFPR002-3.024,  Секция „План за изпълнение/Дейности по проекта“, букви „а“, „б“ и „в“ са бланкетни и се използват при описание на  консервационни дейности. Предвид предмета на процедурата, същите са неприложими. 


	12.
	plamen.k.apostolov@gmail.com
	26.08.2026 г.
	Здравейте, 
Доколкото по процедурата ще се финансира само 1 проект за цялата територия на МИГ, при залагане на целевите стойностите на индикаторите за резултат и краен продукт в проектното предложение, трябва ли кандидатът да счита за задължителни стойностите, заложени от МИГ в Формуляра за допълващо финансиране към СВОМР (в т. 10 „Показатели за резултат“, или може да заложи и по-ниска стойност?

	Съгласно посоченото в т. 13.2 на раздел 13 от условията за кандидатстване, дейностите и допълващото финансиране по приоритет „Биологично разнообразие“ на ПОС 2021-2027 г. трябва да са включени в одобрена Стратегия за ВОМР и да са за цялата територия на МИГ. В раздела е посочено, че е допустима промяна на дейностите спрямо заложените в одобрената стратегия, но само в рамките на допустимите дейности по процедурата и ако към стратегията има приложение за допълващо финансиране по приоритет „Биологично разнообразие“ на ПОС 2021-2027 г. В този смисъл, промяната на дейностите при спазване на посочените изисквания би могла да доведе до обосноваване на други целеви стойности на индикаторите, които да бъдат заложени и приложими за конкретното проектно предложение и които са различни от посоченото в приложението към съответната одобрена стратегия за ВОМР. 
Индикаторите (показателите) за резултат и за краен продукт са посочени в раздел 7 от условията за кандидатстване. Проверката на съответствието на информацията в секция „Индикатори“ във формуляра за кандидатстване в ИСУН с изискванията на раздел 7 „Индикатори (показатели)“ от условията за кандидатстване е част от методиката за оценка по критерий 7 от АСД (раздел 22 от условията за кандидатстване).

	13.
	obshtina.shabla2020@gmail.com
	26.08.2026 г.
	Уважаеми дами и господа, 

Моля за разяснение по Насоките за кандидатстване по процедура BG16FFPR002-3.024 „Информационни кампании – Биологично разнообразие“.
Предвид броят на лицата, до които трябва да се достигне с предвидените информационни кампании следва ли лицата, отчитани като „обхванати и информирани относно биологичното разнообразие и заплахите за него в целевата територия на МИГ“, задължително да са с постоянен и/или настоящ адрес на територията на съответния МИГ, или в обхвата могат да бъдат включени и туристи, гости и други посетители на територията, които са реално обхванати от предвидените информационни дейности?

С уважение,
Община Шабла
	В отговор на поставения от вас въпрос, обръщаме внимание, че съгласно утвърдените документи по чл. 26, ал. 1 от ЗУСЕФСУ, целта на предоставяната безвъзмездна финансова помощ по процедура BG16FFPR002-3.024 „Информационни кампании – Биологично разнообразие“ е осигуряване на допълващо финансиране, от ПОС 2021-2027 г., за изпълнение на одобрени стратегии за Водено от общностите местно развитие (ВОМР), изпълнявани от местни инициативни групи (МИГ), за подпомагане на местно и регионално ниво на повишаване на осведомеността на населението за биологичното разнообразие и заплахите за него в целевата територия на МИГ, а сред очакваните резултати от изпълнението на дейностите по процедурата са брой лица, обхванати и информирани относно биологичното разнообразие и заплахите за него в целевата територия на МИГ. Предвид това, заложените в раздел 13 от условията за кандидатстване  дейности трябва да са съобразени с потребностите и проблемите на съответния МИГ, на базата на което да се идентифицират целевите групи, към които да е насочено допълващото финансиране.

	14.
	office@viapontica.org
	31.08.2026 г.
	Уважаеми госпожи и господа,

На 12.08.2026 г. в 10:41 ч. отправихме чрез ИСУН искане за разяснение по процедура № BG16FFPR002-3.024 „Информационни кампании – биологично разнообразие" (регистрационен номер BG16FFPR002-3.024-Q007, статус „Изпратен"), в което поставихме въпроси относно прилагането на териториалното изискване по раздел 21 от Условията за кандидатстване спрямо критерий 3 „Капацитет на кандидата“ от Техническата и финансова оценка.
Съгласно т. 26 „Допълнителна информация" от Условията за кандидатстване, писмени отговори на искания за разяснения се публикуват в 10-дневен срок от получаването им. По отношение на нашето искане този срок изтече на 24.08.2026 г. Към датата на настоящото запитване в модул „Въпроси и отговори" на процедурата не е публикуван отговор по регистрационен номер BG16FFPR002-3.024-Q007; последната налична актуализация на раздела е от 13.08.2026 г. и не съдържа разяснение по поставените от нас въпроси.
Предвид горното молим да бъде потвърдено получаването на искането ни от 12.08.2026 г. и да ни бъде предоставено разяснение в оставащия срок по т. 26 от Условията за кандидатстване — не по-късно от две седмици преди крайния срок за подаване на проектни предложения (23.09.2026 г.), т.е. не по-късно от 09.09.2026 г.
За улеснение прилагаме отново поставените въпроси:
Въпрос 1: Ще бъде ли признат опит по критерий 3 от ТФО, изпълняван на територията на две общини — едната от състава на съответната МИГ, а другата извън нея — или биха били присъдени 0 точки, тъй като териториалният обхват на проекта е по-широк от изискването проектите да са изпълнени/изпълнявани единствено на територията на община от състава на съответната МИГ?
Въпрос 2: Прилага ли се цитираното териториално изискване по раздел 21 към всички точкови нива по критерий 3 от ТФО (30 т., 20 т., 10 т. и 5 т.), включително при преценката на управленски опит по проекти, финансирани от фондове или инструменти на Европейския съюз, международни организации или други външни източници, или се отнася само до опита в комуникационни/информационни/разяснителни кампании в сектор „биоразнообразие"?
Обръщаме внимание, че формулировките на точковите нива по критерий 3 от ТФО в раздел 22 от Условията за кандидатстване не съдържат подобно териториално ограничение — то фигурира единствено в разяснителния текст на раздел 21. Молим за еднозначно потвърждение кой текст е меродавен при оценката.
Предварително благодарим за съдействието.
	Разяснение по постъпилите въпроси е предоставено по-горе в таблицата, под № 7. 

	15.
	office@ubconsult.org
	02.09.2026 г.
	Във връзка с прилагането на чл. 50, ал. 2 от ЗУСЕФСУ и определянето на прогнозната стойност на възлаганията по проектите, моля за следното разяснение:
Когато различни клонове на едно и също юридическо лице с нестопанска цел, всеки от които е самостоятелно вписан в Регистъра на юридическите лица с нестопанска цел и е допустим кандидат съгласно т. 11.3 от Условията за кандидатстване, подадат отделни проектни предложения по процедура BG16FFPR002-3.024 и за всеки одобрен проект бъде сключен отделен административен договор за предоставяне на безвъзмездна финансова помощ с конкретния клон, прогнозната стойност за целите на чл. 50, ал. 2 от ЗУСЕФСУ определя ли се:
1. самостоятелно за възлаганията в рамките на всеки отделен проект/АДБФП на съответния клон; или
2. чрез сумиране на сходните възлагания по проектите на всички клонове, принадлежащи към едно и също ЮЛНЦ?
В случай че прогнозната стойност се определя самостоятелно за всеки проект, правилно ли е да се приеме, че при определянето ѝ следва да се вземат предвид всички сходни/еднородни дейности, които конкретният бенефициент предвижда да възложи за целия период на съответния проект?
	Съгласно т. 11.3 от Условията за кандидатстване по процедура с рег. № BG16FFPR002-3.024, проектно предложение може да бъде подадено и административен договор за предоставяне на безвъзмездна финансова помощ може да бъде сключен с клон на юридическо лице с нестопанска цел. В описаната хипотеза по т. 11.3 от Условията за кандидатстване, клон на ЮЛНЦ се третира като бенефициент за целите на съответния одобрен проект и сключен АДБФП.
Разпоредбите на чл. 49, ал. 1 и чл. 50, ал. 2 от ЗУСЕФСУ уреждат възлагането на дейности по одобрения проект, като в съответствие с чл. 2, ал. 6 от ПМС № 4 от 11.01.2024 г., „не се допуска разделяне на предмета на възлагане с цел заобикаляне на прилагането на процедурата за избор на изпълнител с публична покана“. В този смисъл и § 1, т. 6 от Допълнителните разпоредби на ПМС № 4 от 11.01.2024 г., регламентира, че „Разделяне на предмета на възлагане“ е налице, когато с цел използване на по-благоприятен режим за избор на изпълнител бенефициентът е възложил отделно изпълнението на идентични или сходни дейности, включително чрез разделяне изпълнението на конкретна дейност на части“.
Съгласно чл. 2, ал. 7 от ПМС № 4 от 11.01.2024 г., задължението за провеждане на процедурата се определя с оглед на предвидената стойност, включително съфинансирането от страна на бенефициента, за съответната услуга, доставка или строителство за целия период на проекта.
Предвид изложеното, при посочените във въпроса предпоставки прогнозната стойност се определя самостоятелно за всеки одобрен проект/АДБФП и спрямо възлаганията, които конкретният клон в качеството му на бенефициент предвижда да извърши по този проект. В рамките на конкретния проект следва да се вземе предвид общата предвидена стойност, включително съфинансирането от страна на бенефициента, на всички идентични или сходни дейности, които с оглед на своя предмет и функционална и икономическа свързаност формират едно възлагане, за целия период на изпълнение на проекта.

	16.
	lbozhinov@abv.bg
	02.09.2026 г.
	Уважаеми дами и господа,
Моля за разяснение по следните въпроси:
1. Допустим кандидат ли е МИГ с одобрена Стратегии за ВОМР за периода 2021-2027 г., включващи дейности в сектор „биологично разнообразие“.
2. Допустимо ли е да се включи в екипа на проекта на МИГ и служител от община на територията на съответния МИГ, за по-добра координация в оперативната дейност по проектното предложение.
 С уважение: Община Сливен
	По въпрос № 1: Съгласно раздел 11 от Условията за кандидатстване по процедурата, допустими са следните категории кандидати: общини, юридически лица с нестопанска цел и техни клонове. За да бъдат допустими, кандидатите трябва да отговарят на всички изисквания, посочени в цитирания раздел. МИГ, отговарящ на тези изисквания, ще представляват допустим кандидат съгласно предвиденото в условията за кандидатстване.
По въпрос № 2: В раздел 12 от условията за кандидатстване е предвидена възможност проектните предложения да се изпълняват в партньорство. Съгласно заложеното в този раздел, в споразумението за партньорство следва да бъдат уредени правата и задълженията на страните във с изпълнението на проектните дейности. В тази връзка, с подписването на споразумението за партньорство, кандидатът и партньорите по своя преценка и спрямо спецификите на проектното предложение определят участието на всеки от тях при изпълнението на проекта. 

